SKRIFTLIG FORESPØRGSEL P-2818/00

af Marco Cappato (TDI) til Rådet

(1. september 2000)

Om: Rådets årlige rapport om menneskerettighederne opfølgningsforanstaltninger

Europa-Parlamentet giver i Den Europæiske Unions årlige betænkning om menneskerettighederne (1998-1999) udtryk for forskellige vurderinger af den årlige rapport, som Rådet har udarbejdet om samme emne. Det beklager således i punkt 10, at omhandlede rapport er vildledende, idet den kun konstaterer fakta; i punkt 11 ønsker Parlamentet, at Rådets næste rapport i hvert af landene indeholder en detaljeret analyse af de tendenser, der er konstateret på menneskerettighedsområdet og foreslår kontrolsystemer og strategier med det formål at fremme overholdelsen af disse rettigheder i overensstemmelse med artikel 6 og 7 i traktaten om Den Europæiske Union. Parlamentet mener i øvrigt, at man bør præcisere, hvilken rolle Rådets årlige rapport om menneskerettighederne spiller og på europæisk plan gennemfører en undersøgelse af udviklingen i menneskerettighedssituationen, herunder nationale mindretals rettigheder, udarbejde strategier, der kan fremme den nationale og europæiske politik på dette område gennem en bedre kohærens.

Agter Rådet at følge Parlamentets ønsker op? I så fald på hvilken måde? Mener Rådet ikke, at der kunne indledes en interinstitutionel procedure med henblik på at tilknytte alle institutionerne til udarbejdelsen af en enkelt årsberetning om menneskerettighederne og de grundlæggende frihedsrettigheder i Unionen?

Svar

(10. november 2000)

1. Rådet agter at vedtage sin anden årsberetning om menneskerettigheder (1999-2000) i oktober. Herefter vil beretningen blive forelagt Europa-Parlamentet, som det var tilfældet for den første beretning.

2. Ved udarbejdelsen af denne anden beretning har Rådet taget hensyn til de synspunkter, som Europa-Parlamentet og andre aktører på menneskerettighedsområdet har givet udtryk for. Skønt beretningens indhold hovedsagelig vedrører Den Europæiske Unions indsats udadtil og Unionens rolle i international sammenhæng, er en væsentlig del af denne anden beretning helliget menneskerettighederne i Den Europæiske Union i overensstemmelse med de ønsker, der blev fremsat på Den Europæiske Unions første forum for menneskerettigheder, der fandt sted fra den 30. november til den 1. december 1999 i Bruxelles, og som Europa-Parlamentet deltog aktivt i. Den beskriver den indsats, De Femten har gjort på en række prioriterede områder (racisme, sikkerhed og retfærdighed, social udstødelse, barnets rettigheder, kvinders rettigheder). Desuden indeholder bilagene til beretningen en liste over de rapporter, som medlemsstaterne har forelagt de konventionelle organer til beskyttelse af menneskerettighederne og over besøg i medlemsstaterne af repræsentanter for menneskerettighedsmekanismer.

3. Rådets formandskab agter at afholde et andet debatforum om menneskerettigheder den 12.-13. december 2000 i Paris, hvor deltagerne kan drøfte beretningen og andre emner af fælles interesse. En delegation fra Europa-Parlamentet vil blive inviteret til at deltage i dette forum.

4. Rådet lægger stor vægt på dialogen med Europa-Parlamentet om menneskerettighedsspørgsmål. En eventuel vedtagelse af en interinstitutionel procedure for udarbejdelse af en enkelt årsberetning om menneskerettigheder står imidlertid ikke på Rådets dagsorden i øjeblikket.